Zara’dan H&M’gacha: O'zbekiston yirik brendlar bilan muzokaralar o'tkazadi

AOKAda 7 aprel kuni o'tkazilgan brifingda “O'zto'qimachiliksanoat” uyushmasi axborot xizmati rahbari Shahzoda Qo'chqorova O'zbekistonga 300 dan ortiq xalqaro brendlarning qiziqishi ortishi kutilayotganini va bir qator yirik brendlar bilan muzokaralar o'tkazilishini ma'lum qildi. Bu haqda “Bugun.uz” muxbiri xabar berdi.
Qayd etilishicha, 2022 yilning mart oyida “Cotton Campaign” xalqaro koalitsiyasi tomonidan 12 yil davom etgan o'zbek paxtasi va undan ishlab chiqarilgan tayer mahsulotlarga e'lon qilingan boykot bekor qilingandi. Bu 331 ta xalqaro brendning O'zbekistonga qiziqishi ortishiga va xorijiy investorlarning oqimini kuchayishiga olib kelishi kutilmoqda.
“Davlat rahbari raisligida 31 mart kuni o'tkazilgan selektor yig'ilishida berilgan vazifalarni amalga oshirish maqsadida xorijiy davlatlarga chiqish va o'zbek to'qimachilik mahsulotlarini global ishlab chiqarish zanjiriga qo'shish yuzasidan yo'l xaritasi ishlab chiqildi.
Aprel oyida Germaniya, Ispaniya, Koreya, xitoy, Bangladesh kabi davlatlarga Biznes delegatsiyalar yuborilishi kutilmoqda. Unda ‘H&M’, ‘Zara’ (Inditex), ‘C&A’, ‘Falke’ kabi yirik brendlar bilan muzokaralar o'tkazish belgilangan”, — dedi Shahzoda Qo'chqorova.
Uning so'zlariga ko'ra, 2022 yil yanvar–mart oylarida 7 ta xalqaro ko'rgazmada uyushma boshchiligida 75 dan ziyod korxona ishtirok etgan. xususan, ilk bor o'zbek to'qimachilik mahsulotlari Yaponiya, Marokash va Misr kabi davlatlarda yagona “Made in Uzbekistan” stendi bilan namoyish etilgan.
 Ham import, ham eksport qilinayotgan gaz, sotilishi kamaygan oltin va boshqalar: O'zbekiston tashqi savdosida qanday o'zgarishlar kuzatildi?
Eslatib o'tamiz, avvalroq O'zbekiston 2021 yilning 1-choragida qancha to'qimachilik mahsuloti eksport qilgani ma'lum bo'lgandi.